Lapinvehnä

Lapinvehnä eli lapinvehniö (Elymus mutabilis) on heinäkasvien (Poaceae) heimoon ja vehniöiden (Elymus) sukuun kuuluva kasvilaji. Se muistuttaa paljolti koiranvehnää (Elymus caninus), mutta lajit ovat erotettavissa toisistaan kaleiden ulkonäön perusteella.

Lapinvehnä on monivuotinen kasvilaji ja voi kasvaa yli metrin korkuiseksi. Sen lehdet ovat noin senttimetrin levyisiä, melko rentoja ja karkeita sekä ylä- että alapinnoiltaan. Lehtitupet ovat karvaiset. Lapinvehnän kukinto on tähkä, jonka tähkylät ovat usein jonkin verran punertavia. Tähkylät ovat noin senttimetrin pituisia ja niissä on kolmesta viiteen kukkaa. Tähkylöiden kaleet ovat soikeita, kapean kalvolaitaisia ja karkeakarvaisia. Niissä voi olla myös lyhyt vihnemäinen ota. Ulkohelpeet ovat suunnilleen kaleiden kokoisia ja niiden kärjissä on selkeä vihne.

Lapinvehnä kasvaa tunturien rinteillä, joenrannoilla ja lähteiköissä. Suomessa lapinvehnää tavataan siellä täällä napapiirin pohjoispuolella, yleisimmin Sodankylän eteläosissa ja Inarin länsiosissa.

Lähteet

Aiheesta muualla 
 Laji.fi: Lapinvehniö (Elymus mutabilis)

Vehniöt